Wälsen

Wälsen címere, amely a Vranik-ház címere is.

### **Áttekintés**

Wälsen egy feudális királyság, amelyben meghatározó szerepe van a *Großhüser*eknek, azaz mágnás családoknak, akik egyfajta esküdt *Eidgenossenschaft-*ként fogják fel az államrendet. A király *primus inter pares* uralkodik és legfelsőbb hadúrként maga vezeti a Wälser seregeket. A királyság egyenes ágon örökletes, fiú-és leánygyermekek egyenlő joggal rendelkeznek, azonban amennyiben az uralkodónak nem volt gyermeke, a *Landsrot*-on a *Markgrof*ok választanak uralkodót. Jelenleg II. Amelia az uralkodó a Vranik-házból.

.

### **Történet**

Több, mint hat évszázada omlott össze a birodalom, de a Wälser nép kiállta az idők kemény próbáját. Még Waldoserként ismerték e népet, amikor északról, a birodalom megszületése előtt, a Vashegység bércei közül előkerültek és délre vonulva karddal új hazát szereztek maguknak. Később e két nép kettévált, Redózokká és Wälserekké, s bár mára más szokásaik vannak, mindkét nép emlékezetében elevenen él a testvériség és a közös származás.

Már a Birodalom ideje alatt is ismertek voltak a wälserek harciasságukról, hiszen elsősorban zsoldosként és később a birodalom területén határőr népként, azonban a sokéves “civilizáció” náluk is meghozta a gyümölcsét, és ez, az északról származó vad nép lassacskán magáévá tette a birodalmi kultúra egy részét.

A nyugati szomszédaikkal, a Räderekkel ellentétben a Wälserek azonban erősen megtartották az ősi szokásaikat annak ellenére, hogy a birodalomhoz tartoztak és annak törvényei voltak hatályosak Wälsenben. A birodalom bukása után annak törvényei is eltűntek a Wälser nép számára, és újra az íratlan szokásjog lett használatban.

A turbulens időkben azonban ez nem bizonyult elégségesnek, így I. Rothar király alatt a *Gschytsäger*-ek\* által szájhagyomány útján fenntartott szokásjogot kodifikálták, s megírattatott a *Rychsbuech der Rechte\*.* A *Rychsbuech* annak megszületése óta hatályban van és az egyetlen írott törvény, amely általános érvényben van egész Wälsen területén.

A Rotharida dinasztia kihalása után III. Dänemar király vezette Wälsent, az ő utódjai, a Glauring ház adott uralkodókat egészen 403-ig, a *Blutsjohr*-ig\*. Ebben az évben V. Dänemar király az ősi szokás szerint az országot járta vele utazó udvarával együtt, hogy a *Großhüser*eknél\* megszállva érdeklődjön Wälsen nemeseinek és közrendűinek helyzetéről, majd Rottgauba érve a Vranik-ház fogadta a királyt, annak családját és kíséretét. Míg Markgrof Thärfried s családja az uralkodóval lakomázott és az állam ügyeit beszélték még, addig az uralkodó legidősebb fia, Chilperic szemet vetett Thärfried lányára, Kunigundára. Mivel azonban Chilperic púpos volt, s sánta is, a lánynak nem kellett ő, s a hajadon elutasította többször is egymás után az illemet nem ismerő férfiút a lakoma során. Az ünnepség után, míg Thärfried és Dänemar az ország ügyeiről tanácskoztak, Chilperic aljas módon Rottweil melletti sötét erdőbe ment, s onnan osont be féreg toportyán mód Kunigundához, megrontva az ártatlan leányt.

Másnap Dänemar király s velejében romlott sarja elhagyták Rottweilt, Kunigunda azonban nem mert apja színe elé járulni, szégyenében inkább levetette magát a vár legmagasabb fokáról. A Vranik-ház egy hű szolgálója mondta el Markgrof Thärfriednek, hogy mi történt lányával, ki azonnal a királyi kíséret után eredt, majd utolérve őket csak annyit szólott: “*Blue me Dochta, für Blut den’n Suhn, Blut fürs Rych und Fehde Rueih!*”\* Ezután pedig, mint dühtől tajtékzó vadkan Chilpericnek rontott és kiontotta hitvány életét. A király meghallgatni sem volt hajlandó a lánya s családja becsületéért az ősi szokások szerint jogosan kiálló Thärfriedet, hanem szolgáival kivégeztette, hisz gőgjében úgy vélte, hogy a Vranik-ház mit sem tehet uralkodói hatalmával szemben.

A tragikus események híre megrázta egész Rottgaut, majd Thärfried fia Sygemar egész Háza előtt vérbosszút fogadott a Glauring-Ház ellen, s megfogadta, hogy őket mind egy szálig kiírtja. Hiszen az igazság a Vranik-ház oldalán állt, az ősök szellemeinek haragjától félve a többi Nagy Ház nem vett részt a harcban, a Vranik-ház vad harcosai a vitéz Sygemarral élükön beteljesítették a fogadott bosszút, s elhulltak a Glauring-sarjak csatában, párbajban, vagy akár az erdő mélyén levadászva. Azt a helyet pedig, hol V. Dänemart Sygemar maga ölte meg, azóta is *Königsgrab*nak\* nevezik.

A *Blutsjohr* végén összeült a Nagy Házakból a *Landstog*,\* majd megválaszották Sygemart királyuknak, kinek utódai a mai napig, II. Amelia királynőig vezetik Wälsen országát. A Vranik-ház azóta az Ősi Törvény védelmezője, Thärfield ítélete Chilperic felett pedig a dinasztia jelmondatává is vált: *Blut fürst Rych!*

A *Blutsjohr* történetet a későbbi korok kézművesei szőnyegre hímezték, és azóta a *Turmteppich* része. A *Turmteppich* egy hatalmas torony Rottweilban, ahol faliszőttesen a legnagyobb Wälser hősök tettei láthatóak.

Thärfried és Dänemar tanácskoznak, miközben Kunigunda elutasítja Chilpericet.Thärfried levágja Chilpericet apja, Dänemar király előtt.Sygemar megostromolja Dänemar király egyik várát.Sygemar a Königsgrabi Csatában legyőzi Dänemar seregét, miközben a király az erdőbe menekül.Sygemar beteljesíti az esküdt vérbosszút és megöli az életéért könyörgő Dänemart.Sygemart Wälsen királyává választják.\*Törvénymondók, azaz a régi törvényeket memorizáló bölcsek.

\*Az Ország Törvénykönyve

\*A Vér Éve

\*Nagy Ház. Értsd: a legfontosabb nemesi családok és azok hűbéresei.

\*Lányom vére a fiad véréért, Vér az Országért és a bosszú csendesítéséért!

\*Országgyűlés

.

### **Kultúra**

A Wälser kultúra megtartotta erősen törzsi-feudális mivoltát. A család mindennél fontosabb és pontosan ezért az ősök tisztele nagy szerepet játszik a Wälserek spiritualitásában. Az egyes házak alapítóit szinte istenekként tisztelik, azonban az egyetlen, mindenhol elfogadott istenség az *Allvatter,* a Mindenek Atyja, aki az egész világot teremtette.

A Wälserek egy maguknak való, kemény nép, akiknek a vérében van a harc. A kemény, vad erdős vidék ahol élnek, megedzette őket, hiszen a hegyek s dombok nagy része még az idomítatlan természet birtoka. Ha barátnak fogad valakit egy Wälser, akkor élete végéig hű barátjáak tudhatja, azonban ellenségnek gőgös vadak, s előbb vesznek oda mintsem, hogy megszégyenüljenek őseik előtt.

A Wälser kultúra javarészt rurális, azonban az elmúlt évszázadban elkezdett kialakulni egy városi réteg, amely hasonlít a redózokra. A legtöbb nemesi család még az ősi szokások híve, azonban egyre jobban kezd a nemesek között is megjelenni a városias életmód.

.

### **Rychsbuech der Rechte**

    A *Rychsbuech* egy törvénykönyv, amelyben a több száz évig csak szokásjog és szájhagyomány útján fennmaradt Wälser törvények lettek kodifikálva. Korábban *Gschytsäger*ek, udvari törvénymondók ismerték a törvényeket, memorizálva azokat, generációról-generációra továbbadva a tudást. Természetesen a szerepük a mai napig megmaradt, most azokat a bölcseket nevezik *Gschytsäger*nek, akik az egész Rychbuechet ismerik, s bármelyik passzusát bármikor fel tudják mondani. Az átfogó munka ellenére a Rychsbuech nem foglalja magában az összes szokásjogot, így a törvénykezés regionális szinten különbségeket mutat.

A *Rychsbuech*be foglaltak leginkább büntető jellegű törvények, és leginkább az erőszakos bűncselekmények büntetéséről szólnak.

.

#### Szemelvények a Rychsbuechből

**A vér kiömléséről**

* Ha egy szabad ember egy másik szabadot úgy megver, hogy vére folyik és földre esik, kétszer kilenc krönre büntessék, vagy ha tagadja a bűnt, hatan esküdjenek mellette.
* Az ütésért, amelyet nemesre mértek, 30 groschen a büntetés, ha pedig a vádlott tagadja a bűn elkövetését, három eskütárs igazolja.
* Aki nemest öl meg 1440 groschent fizet; ha ezt nem tudja kifizetni, életével fizessen.
* A megölt jobbágyért 120 groschent kell fizetni, de ha csak megsebesült, a fizetség 12-szer kevesebb, mint a nemes esetében. Ha a gyanúsított tagadja a bűn elkövetését 12 eskütársat állítson.
* Ha valaki szabad embert megöl vagy élő férfi feleségét elviszi, 200 groschenre büntessék.
* Ha valaki egy 10 éves kort be nem töltött gyermeket megöl, és rábizonyult, 600 groschenre büntessék.
* Ha valaki terhes szabad asszonyt úgy megütött, hogy meghalt, vagy ha pedig a magzatot anyja méhében megölte még mielőtt megszületett volna, és rábizonyult, vegyék el első gyermeke életét, ha nincs gyereke, saját életével fizessen érte.

**A csonttörésről**

* Ha egy szabad ember egy másik szabad bármelyik testrészében a csontot eltöri, 36 groschenre büntessék vagy hatan esküdjenek mellette…

**A testcsonkításokról**

* Ha egy szabad ember egy másik szabadnak a fülét leszakítja úgy, hogy elveszíti hallását, 100 groschenre büntessék. Ha pedig hallását nem veszítette el, 50 groschent adjon.
* Ha egy szabad ember egy másik szabadnak a második (mutató) ujját vágja le, amivel a nyilat kilövi, 36 groschenre büntessék.

**A kasztrálásról**

* Ha egy szabad ember egy másik szabadot kiherél, 200 groschenre büntessék vagy ha tagadja a bűnt, 12-en esküdjenek mellette.

**A lopásról és rablásról**

* Ha valaki szopós malacot lopott, és ez rábizonyul, 3 groschenre büntessék.
* Ha valaki kétéves sertést lop, 15 groschenre büntessék a jóvátételen kívül.
* Ha valaki kandisznót vagy vezérkocát lop, 17 és fél groschenre büntessék a jóvátételen kívül.
* Ha valaki szabad embert váratlanul rátámadva kifoszt, ha rábizonyult, 62 és fél groschenre büntessék.

**A károkozásról**

* Ha valakinek a sertései vagy más állatai idegen vetésbe rontottak és az állatok gazdája ezt tagadja, de rábizonyítják, 15 groschenre büntessék.
* Ha valaki a kárt okozó állatokat akár a karámban leütni, akár pedig, amikor már hazafelé hajtják őket elhajtani merészelné, 30 groschenre büntessék.

.

### **Landsrot**

A *Landsrot\** Wälsen országgyűlése és egyben az állam legfelsőbb hatalmi szerve. Az egész országra szóló törvényeket, mint az adóterhek vagy határvámok, itt határozzák meg. A *Landsrot*on a *Markgrof*ok, azaz a Nagy Házak (főnemesi családok) vezetői vesznek részt, szűk vazallusi kíséretükkel. Redosia elszakadását a tradicionális *Landsrot* nem ismeri el, így a csarnokban külön asztalt terítenek a Räder nemeseknek. A *Landsrot*ot a király hívhatja össze, akinek egyben feladata az is, hogy elnököljön a gyűléseken.

\*Országgyűlés

.

### **Gauen und Grofen**

    Az ország úgynevezett *Gau*\*-kba van osztva, amelyeknek élén egy-egy *Markgrof* áll. Jelenleg öt *Gau* létezik és négy *Markgrof*, hiszen Rottgau királyi birtoknak számít. A *Markgrof*ok és az egyéb nemesek természetesen nem csak a saját *Gau*-jukban rendelkeznek birtokokkal, hanem az ország különböző részein. A *Markgrof*oknak pallosjoguk van a saját *Gau*-juk felett, valamint amennyiben szükségesnek vélik, összehívhatnak egy regionális tanácsot, egy *Gaurot*-ot egy-egy adott probléma megvitatására. A *Markgrof*ok zászlósurak is egyben, amely azt jelenti, hogy rangjuktól származó joguk a saját zászló alatti hadba vonulás, és egyben kötelességük a helyi nemesség hadba szólítása háború idején. Minden felnőtt nemes hadköteles, azonban a *Markgrof* mentességet adhat nekik egy-egy háború alól, illetve nem is kötelező mindenkit hadba szólítani. A *Markgrof* titulus egyenes ágon örökletes.

\*Jelentése provincia, megye

.

### **Großhüser von Wälsen**

**Vranik-Ház**

**Gunderig-Ház**

**Swärnas-Ház**

**Theuderig-ház**

**Zähras-Ház**

#### **A Großhüser családfák:**

Vranik-házGunderig-házSwärnas-házTheuderig-házZähras-ház
#### **Fontos személyek:**

**II. Amelia** - Wälsen királynője

**IV. Siegebert** - Tachgau Markgrofja, Marschall

IV. Klothar - Vogau Markgrofja, Rychsherold

**III. Ingund** - Thungau Markgrofinja, Huusmeier

II. Karloman - Dahngau Markgrofja, Kammerherr

**Konrad von Landau** és **Werner von Urslingen** - a *Band der Krähe* két vezére